正樂府十篇 橡媼歎
作者：皮日休
朝代：唐

paragraphs: 秋深橡子熟，散落榛蕪岡。
傴傴黃髪媼，拾之踐晨霜。
移時始盈掬，盡日方滿筐。
幾曝復幾蒸，用作三冬糧。
山前有熟稻，紫穗襲人香。
細獲又精舂，粒粒如玉璫。
持之納於官，私室無倉箱。
如何一石餘，只作五斗量。
狡吏不畏刑，貪官不避贓。
農時作私債，農畢歸官倉。
自冬及於春，橡實誑飢腸。
吾聞田成子，詐仁猶自王。
吁嗟逢橡媼，不覺淚霑裳。